b'\n_START_ARTICLE_\nDmitri Suranovit\xc5\xa1\n_START_PARAGRAPH_\nDmitri Suranovit\xc5\xa1 (Ven\xc3\xa4j\xc3\xa4ksi: \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 \xd0\xa1\xd1\x83\xd1\x80\xd0\xb0\xd0\xbd\xd0\xbe\xd0\xb2\xd0\xb8\xd1\x87) (s. 27. kes\xc3\xa4kuuta 1995 Minsk, Valko-Ven\xc3\xa4j\xc3\xa4) on ven\xc3\xa4l\xc3\xa4inen entinen moottoriurheilija. Vaikka h\xc3\xa4n on syntynyt Valko-Ven\xc3\xa4j\xc3\xa4ll\xc3\xa4, h\xc3\xa4n kilpaili kuitenkin ven\xc3\xa4l\xc3\xa4isell\xc3\xa4 lisenssill\xc3\xa4._NEWLINE_Suranovit\xc5\xa1 aloitti Karting-uran vuonna 2008 ja ajoi sen j\xc3\xa4lkeen useissa kansainv\xc3\xa4lisiss\xc3\xa4 kilpailuissa. H\xc3\xa4n on Ven\xc3\xa4j\xc3\xa4n KF3 mestari vuodelta 2009 ja vuoden 2010 Ven\xc3\xa4j\xc3\xa4n KF2 mestari. Vuonna 2011 Suranovit\xc5\xa1 siirtyi kilpailemaan Formula Abarth-sarjaan. H\xc3\xa4n ajoi kahdeksan kilpailua Euroopan Formula Abarth -sarjassa ja nelj\xc3\xa4 kilpailua Italian Formula Abarth -sarjassa. H\xc3\xa4n saavutti sek\xc3\xa4 Euroopan ett\xc3\xa4 Italian sarjoissa yhden pisteen. Vuonna 2012 Suranovit\xc5\xa1 kilpaili GP3-sarjassa ajaen Marussia Manor Racing-tallissa. Suranovit\xc5\xa1 aiheutti Monacon sprinttikilpailussa rajun kolarin, kun Conor Daly osui h\xc3\xa4nen auton per\xc3\xa4\xc3\xa4ns\xc3\xa4 ja l\xc3\xa4hti ilmalentoon. Daly selvisi s\xc3\xa4ik\xc3\xa4hdyksell\xc3\xa4 ja Suranovit\xc5\xa1 hyl\xc3\xa4ttiin kilpailusta. H\xc3\xa4n ei saavuttanut pisteit\xc3\xa4. Parhaaksi sijoitukseksi j\xc3\xa4i 11:s sija. Samana vuonna Suranovit\xc5\xa1 kilpaili Toyota Racing Series-sarjassa sijoittuen sarjan 12:ksi. Vuonna 2013 Suranovit\xc5\xa1 ajoi kolme kilpailua Euroopan Formula 3 -sarjassa saavuttamatta pisteit\xc3\xa4. _NEWLINE_H\xc3\xa4n joutui vuonna 2013 lopettamaan uransa 17-vuotiaana rahoitusongelmien vuoksi.'